ബൈക്കിലെത്തിയ യുവാവ് വയോധികയുടെ മാല പൊട്ടിച്ചു കോലഞ്ചേരി: തിരുവാണിയൂര് നടുക്കുരിശില് ബൈക്കിലെത്തിയ യുവാവ് വയോധികയുടെ മാല പൊട്ടിച്ച് കടന്നുകളഞ്ഞു. നടുക്കുരിശ് തൈക്കാട്ട് പൈലിയുടെ ഭാര്യ കുഞ്ഞന്നാമ്മയുടെ70 ഒന്നര പവന്റെ മാലയാണ് കവര്ന്നത്. ഇന്നലെ രാവിലെ എട്ടരയോടെ വീട്ടു വരാന്തയില് പത്രം വായിച്ച് ഇരിക്കുന്നതിനിടെ ശുചിമുറി അന്വേഷിച്ച് എത്തിയാണ് ഇയാള് മാല പൊട്ടിച്ചത്. ശുചിമുറി കാണിച്ചു കൊടുക്കാന് ശ്രമിക്കുന്നതിനിടെയായിരുന്നു സംഭവം. മാല പൊട്ടിക്കുന്നതിനിടയില് യുവാവിനെ കടന്നുപിടിച്ചെങ്കിലും വയോധികയെ തള്ളിയിട്ട ശേഷം ഇയാള് തിരുവാണിയൂര് ഭാഗത്തേക്ക് ബൈക്കില് കടന്നുകളയുകയായിരുന്നു. ഇയാള് ബൈക്ക് ഓടിച്ച് പോകുന്ന സിസിടിവി ദൃശ്യങ്ങള് സമീപത്തെ വീട്ടില്നിന്നു പോലീസിന് ലഭിച്ചിട്ടുണ്ട്. മോഷണ ശ്രമത്തിനിടയില് യുവാവിന്റെ ആക്രമത്തില് വയോധികയ്ക്ക് സാരമായി പരിക്കേറ്റിട്ടുണ്ട്. നാട്ടുകാര് അറിയിച്ചതിനെത്തുടര്ന്ന് പുത്തന്കുരിശ്, ചോറ്റാനിക്കര, രാമമംഗലം സ്റ്റേഷനുകളില്നിന്നു പോലീസ് സ്ഥലത്തെത്തി പ്രതിക്കായി അന്വേഷണം ആരംഭിച്ചു. ഇയാളെക്കുറിച്ച് സൂചന ലഭിച്ചതായി പുത്തന്കുരിശ് പോലീസ് അറിയിച്ചു.